**AVREISEINFORMASJON**

# Oppmøte på Gardermoen på avreisedagen

En eller flere representanter fra AFS Norge kommer til å være til stede på Gardermoen på avreisedagen og hjelpe til med innsjekking. Disse har med seg flybillettene (og eventuelt pass med visum). Oppmøtetidspunktet er satt 2 - 3 timer før flyets avgangstid, avhengig av flyselskap og gruppestørrelse. Se eget vedlegg med reiseinstruks for informasjon om reisen fra Gardermoen til vertslandet med eksakt oppmøtetidspunkt og detaljert reiserute.

# Reise til Gardermoen

Vi ber dere om selv å ordne innenlandsreise slik at dere kan møte opp til oppsatt tidspunkt. Hvis man ankommer Gardermoen samme dag er det viktig å beregne god tid. Husk at det må beregnes tid til å hente bagasjen.

**Merk!** AFS Norge dekker ikke utgifter for overnatting i forbindelse med avreise/ hjemkomst.

# Bagasje

AFS anbefaler på det sterkeste at man ikke pakker mer enn én koffert på maks 20 kg + 5 kg håndbagasje, som er grensen for hvor mye bagasje de aller fleste flyselskaper tillater. Selv om noen flyselskap tillater noe mer bagasje på enkelte av sine internasjonale flyvninger, vil man likevel ofte støte på problemer når man skal reise innenlands både i Norge og i vertslandet. Husk også at du til enhver tid må kunne håndtere din egen bagasje. For mye bagasje skaper ekstra praktiske problemer både for deltaker og AFS, og vi ber dere om å ta hensyn til dette. Husk at de samme vektbegrensningene vil gjelde på hjemreisen, så det er derfor lurt å pakke så lite som mulig på utreisen.

# Overvekt og ekstra bagasje

Flyselskapene tar høye avgifter ved overvekt og eventuell ekstra bagasje, og dette må betales ved innsjekking på flyplassen. AFS dekker ikke utgifter for overvekt, og har heller ikke anledning til å legge ut penger eller ta hånd om bagasje som må settes igjen på flyplassen. Dersom man ønsker å ta med seg ekstra bagasje, bør man vurdere å sende dette i posten på forhånd, eller enda bedre - vente til man kommer frem for å se hvilke ting som virkelig trengs, for så å sende en liste tilbake. Det samme gjelder også for hjemreisen.

# Pass/visum

Myndighetene i en del vertsland krever at det søkes om visum før ankomst i landet. De dette gjelder har blitt, eller vil bli, kontaktet på e-post vedrørende dette. Det er viktig at de fristene vi har satt for innsending av visumdokumenter blir overholdt. I de fleste tilfeller trenger vi deltakerens pass. Dersom dere planlegger å reise utenlands i tiden frem mot AFS-avreisen må dere derfor gi oss beskjed om dette i god tid.

**OBS!** **Husk å ta med deg passet til Gardermoen hvis det ikke oppbevares AFS Norge!**